次胡澹庵題挹翠軒韻
作者：王亙
朝代：宋

paragraphs: 西山排闥來，周遭自環翠。
俗眼少見之，一覽忘世味。
平生三徑心，盍早賦歸計。
縱落塵土居，不與草木敝。
公餘事幽尋，清風拂衣袂。
最喜軒中人，所挹多爽氣。
蓬蒿天地寬，萬境發詩思。
白雲未能閒，時出過窗几。
簷雨聽夜語，池草生春媚。
山靈若相知，好風爲裂眥。
餘光雖力挽，回次那得致。